google/wiki40b huggingface dataset:
Α.Ο. Τρίκαλα 1963

Ιστορία

Ο σύλλογος ιδρύθηκε το 2011, όταν η ομάδα «Α.Ο. Θύελλα Πετρωτού», έπειτα από συμφωνία, άλλαξε την επωνυμία της σε Α.Σ. Τρίκαλα 2011. Ο νεοϊδρυθείς σύλλογος, έλαβε μέρος για δύο συνεχείς περιόδους στο πρωτάθλημα της Δ΄ Εθνικής κατηγορίας, ενώ την περίοδο 2012–13, έπειτα από την αναδιάρθρωση των εθνικών πρωταθλημάτων, εξασφάλισε τη συμμετοχή του στη Γ΄ Εθνική κατηγορία.
Στις 29 Μαΐου 2013, το όνομα της ομάδας άλλαξε με δικαστική απόφαση σε Α.Ο. Τρίκαλα 1963. Ωστόσο, υπήρχαν ακόμη νομικά θέματα να επιλυθούν σχετικά με το όνομα και το λογότυπο του συλλόγου, καθώς ήταν παρόμοια με τον ιστορικό σύλλογο που μετείχε στη δεύτερη κατηγορία της Ε.Π.Σ. Τρικάλων, του ΑΟ Τρίκαλα που ιδρύθηκε το 1963, προκαλώντας έτσι σύγχυση στο κοινό. Τον Αύγουστο του 2014, ο πρόεδρος του συλλόγου, Χρήστος Ζαχόπουλος, αποφάσισε να μην συμμετάσχει στη Γ΄ Εθνική, την επερχόμενη περίοδο και να διαλύσει την ομάδα, λόγω του μίσους των οπαδών στην πόλη των Τρικάλων και τη χαμηλή προσέλευση στο γήπεδο.
Σωτήριος Μαγιάσης

Βιογραφία

Ο πατέρας του ήταν γνωστός επιπλοποιός της εποχής. Ο Σωτήριος Μαγιάσης σπούδασε αρχιτεκτονική στο Παρίσι στην Σχολή Καλών Τεχνών του Παρισιού και παίρνει το πτυχίο του το 1922. Την ίδια χρονιά επιστρέφει στην Ελλάδα και εξασκεί το επάγγελμα του αρχιτέκτονα ενώ συγχρόνως εργάζεται στο εργοστάσιο διακόσμησης και επίπλων που κληρονομεί από τον πατέρα του Ι. Μαγιάση, όπου θα σχεδιάζει και ο ίδιος έπιπλα.

Έργα

Ως αρχιτέκτονας κατατάσσεται στους ακαδημαϊκούς ,ενώ χαρακτηριζόταν και ως ένας προικισμένος σχεδιαστής και ταλαντούχος σχεδιογράφος όπου μελετούσε τη λεπτομέρεια σε βάθος. Παρά το γεγονός ότι ήταν σύγχρονος με τους μοντέρνους¨ του Μεσοπολέμου δεν προσχώρησε ποτέ συνειδητά στο κίνημα της νεοελληνικής πρωτοπορίας των ρασιοναλιστών. Αντιθέτως ακολουθεί το πνεύμα της παρισινής Beaux Arts και του Αρ Ντεκό.
Τα πρώτα χρόνια(1923-1928) ασχολείται κυρίως με μονοκατοικίες στο Ψυχικό όπως η μελέτη για την Έπαυλη Μαρίνου, η Έπαυλη Σλούκα και η Έπαυλη Μαργαρίτη. Στα έργα του αυτά παρατηρούνται οι αρχές συμμετρικής διανομής των αξόνων, η ογκομετρική διάπλαση του πλαστικού αρχιτεκτονικού συνόλου και οι διακοσμητικές λεπτομέρειες που χαρακτηρίζουν το έργο του αρχιτέκτονα όλα τα χρόνια
Το 1926 θα αναλάβει τα σχέδια για το Acropole Palace(γωνία Πατησίων και Αβέρωφ) που αποτελεί ένα από τα σημαντικότερα έργα του. Τα προσχέδια ανήκουν στον σύγαμπρο του και καθηγητή στο Εθνικό Μετσόβιο Πολυτεχνείο , Νικολούδη Αλέξαντρο.Στο έργο του αυτό μένει πιστός στις τεχνικές του ενώ χαρακτηρίζεται και από τη χρήση πλούτου υλικών, όπως μάρμαρο ,ξύλο και σφυρήλατο χυτοσίδηρο στις διακοσμήσεις .Από αυτό το ξενοδοχείο μάλιστα κινηματογραφήθηκε η είσοδος του τανκς στο Πολυτεχνείο,το 1973 από ένα ολλανδικό τηλεοπτικό συνεργείο. Η σημασία του έργου έχει αναγνωριστεί στο συνέδριο της Βιέννης το 1990 ως δείγμα της Art Nouveau ενώ σήμερα υπάρχει πρόθεση από το Υπουργείο Πολιτισμού για στέγαση των υπηρεσιών του στο κτήριο
Στη συνέχεια ακολουθούν μελέτες για την Οικία Βλάχου και Λούρου στην Αθήνα.
Ένα άλλο σημαντικό του έργο είναι η Αγορά του Ψυχικού(1924-1925). Στο έργο αυτό,που δυστυχώς δε συντηρείται καλώς σημερα,προβαίνει σε μια αντιμετώπιση χώρου όπου παρατηρείται και στα έργα του σύγχρονού του ζωγράφου Τζόρτζιο ντε Κίρικο.
Ο Μαγιάσης θα ασχοληθεί και με τη κλινική Λούρου. Η πρώτη μελέτη θα γίνει το 1925 ενώ η επόμενη το 1931 όπου θα προσθέσει καινούρια στοιχεία στο συνολικό έργο του καθώς κινείται σε ένα αρκετά ρασιοναλιστικό πνεύμα.
Κάποια άλλα έργα του είναι η οικία Αλεξανδρή(1929) και η οικία Α. Φιξ(1931) στο Φάληρο και η οικία Σωτ. Μαγιάση στη Λεωφόρου Συγγρού.

Διαγωνισμοί

Το 1929 συμμετείχε στο Διαγωνισμό για το κεντρικό Κτήριο της Τράπεζας της Ελλάδος όπου απονεμήθηκαν κάποια ισότιμα βραβεία ,μεταξύ των οποίων και στο Μαγιάση.Μια άλλη συμμετοχή του ήταν στον Πανελλήνιο Αρχιτεκτονικό Διαγωνισμό Διαμόρφωσης του χώρου γύρω από το Ζάππειο το 1944

Συγγράμματα

Ο Μαγιάσης έγραψε ένα πεντάτομο έργο σε γαλλική γλώσσα για τον πολιτισμό των αρχαίων Αιγυπτίων στις εκδόσεις που ο ίδιος ιδρύει σαν Βιβλιοθήκη Ανατολικής Αρχαιολογίας Αθηνών
Αγκριτζέντο (επαρχία)

Τοποθεσία και ιστορία

Συνορεύει δυτικά με την επαρχία του Τράπανι, βόρεια με την επαρχία του Παλέρμο, βορειοανατολικά με την επαρχία της Καλτανισέττα, ενώ νότια βρέχεται από την Μεσόγειο θάλασσα, στα στενά της Σικελίας.
Το Αγκριτζέντο και οι περισσότερες από τις υπόλοιπες πόλεις της επαρχίας ιδρύθηκαν τον 6ο αιώνα π.Χ. με πρόσφυγες από την Τζέλα. Η επαρχία καταστράφηκε από την Καρχηδόνα (406 π.Χ.), αργότερα την κυβέρνησαν η Ρωμαϊκή αυτοκρατορία, οι Γότθοι, η Βυζαντινή αυτοκρατορία και οι Άραβες. Τον 6ο και τον 5ο αιώνα π.Χ. κτίστηκαν πολλοί ναοί Δωρικού ρυθμού αφιερωμένοι στον Ηρακλή, τον Γιούπιτερ, την Γιούνο, τους Διόσκουρους και την Δήμητρα, βρίσκονται στην Κοιλάδα των Ναών. Οι αρχαίοι ναοί και οι υπόλοιπες αρχιτεκτονικές κατασκευές οικοδομήθηκαν από τις πέτρες του ναού του γειτονικού λόφου στο ακρωτήρι Σαν Μάρκο.

Παραγωγή κρασίου

Η Επαρχία είναι πασίγνωστη για τους αμπελώνες και τα κρασιά της, η συνολική έκταση που καλύπτεται από αμπέλια τριπλασιάστηκε το 1984 σε σχέση με το 1949. Την περίοδο αυτή τα σταφύλια από τα Μαρσάλα χρησιμοποιήθηκαν για την παραγωγή του περίφημου κρασιού των Μαρσάλων, η τοπική κυβέρνηση ρύθμισε με νόμο την παραγωγή (1984). Τα τρία τέταρτα των αμπελώνων στην Σικελία που καλλιεργούν το περίφημο σταφύλι Φιάνο βρίσκονται στην Επαρχία του Αγκριτζέντο. Οι πιο γνωστές κοινότητες με αμπελώνες στην Σικελία είναι η Σαμπούκα ντι Σιτσίλια, η Μένφι και η Σάντα Μαργκερίτα ντι Μπελίτσε.
Αριστείδης ο Αθηναίος

Βίος

Για τον Αριστείδη δεν γνωρίζουμε παρά πενιχρές πληροφορίες. Ο Ευσέβιος Καισαρείας μας πληροφορεί πως ήταν σύγχρονος του Κοδράτου και συντάκτης μιας Απολογίας, ενώ τον παρουσιάζει ως φιλόσοφο. Η μνήμη του εορτάζεται από την Ορθόδοξη Εκκλησία στις 13 Σεπτεμβρίου και αναφέρεται ότι κρεμάστηκε από τους συμπολίτες του στο κέντρο της αθηναϊκής Αγοράς.

Συγγραφικό έργο

Φέρεται ως συντάκτης Απολογίας με αποδέκτη τον αυτοκράτορα Αδριανό (117-138). Στη συριακή του μετάφραση αποδέκτης της είναι ο Αντωνίνος Πίος διάδοχος του Αδριανού. Πρέπει να γράφτηκε γύρω στα 140. Θεωρείται η αρχαιότερη σωζόμενη χριστιανική απολογία.

Περιεχόμενο

Ξεκινά θέτοντας το ζήτημα του ενός Θεού. Από την παρατήρηση της κοσμικής αρμονίας οδηγείται στην ιδέα του Θεού. Ο χριστιανικός θεός είναι ο μόνος ακίνητος, άναρχος, και αληθινός. Η απόλυτη αυτή μονοθεΐα είναι και το κριτήριο της θρησκευτικής συμπεριφοράς των ανθρώπων. Την ανθρωπότητα τη διακρίνει σε τρεις ομάδες θρησκευτικώς: τους ειδωλολάτρες, τους ιουδαίους και τους χριστιανούς. Εκθέτει τα μειονεκτήματα των λατρειών των Χαλδαίων, Αιγυπτίων, Ελλήνων και Ιουδαίων. Έτσι αν οι πρώτοι λάτρευσαν τα άστρα, οι δεύτεροι τα ζώα και οι τρίτοι τις εκδηλώσεις της ζωής και τα πάθη, οι τελευταίοι λόγω του μονοθεϊσμού τους πλησίασαν την αλήθεια. Όμως κι αυτοί λάτρευσαν πιο πολύ κι από τον Θεό τους αγγέλους και απολυτοποίησαν τις θρησκευτικές διατάξεις.
Αιμόφιλος ινφλουέντζας τύπου Β

Ο αιμόφιλος της ινφλουέντζας Β είναι λοίμωξη που προσβάλλει το εγκαφαλονωτιαίο υγρό προκαλώντας μηνιγγίτιδα. Αποτελεί έναν από τους 6 τύπους του αιμόφιλου της ινφλουέντζας.
Περιοχή Ουράμπο

Μεταφορές

Ο οδικός Κορμός T18 (ο οποίος είναι χωματόδρομος), από την Ταμπόρα προς την Κιγκόμα (Kigoma), διαπερνά την περιοχή. 
Η Κεντρική Γραμμή σιδηροδρόμου της Τανζανίας - από το Νταρ ες Σαλαάμ προς την Κιγκόμα (Kigoma) - περνά μέσα από την περιοχή. Υπάρχει ένας σιδηροδρομικός σταθμός στην πόλη Ουράμπο (Urambo).

Διοικητικές διαιρέσεις

Το 2002, η Περιοχή Ουράμπο (Urambo District) διαιρείτο διοικητικά σε 26 Τμήματα. Από το 2012, μόνο 16 Τμήματα απέμειναν, μετά από την απόσχιση της Περιοχής Καλιούα (Kaliua District).
Κάρελ Μπράιντελ

Βιογραφία

Ελάχιστες λεπτομέρειες για τον βίο του Μπράιντελ έχουν καταγραφεί. Οι περισσότερες πληροφορίες για τη ζωή του Κάρελ Μπράιντελ προέρχονται από τα γραπτά του Γάλλου βιογράφου του 18ου αιώνα Ζαν-Μπατίστ Ντεκάμπ (Jean-Baptiste Descamps), ο οποίος περιέλαβε τη βιογραφία του Μπράιντελ στο έργο του La Vie des Peintres Flamands, Allemands et Hollandois. Οι πληροφορίες αυτές δεν είναι ιδιαίτερα αξιόπιστες, καθώς ο Ντεκάμπ έτεινε να επινοεί ιστορίες ώστε να γίνουν οι βιογραφίες του περισσότερο ενδιαφέρουσες.
Ο Κάρελ Μπράιντελ ήταν μεγαλύτερος αδελφός του Φρανς Μπράιντελ, ο οποίος έγινε Αυλικός ζωγράφος στο Κάσσελ. Στην Αμβέρσα διετέλεσε μαθητής του Πίτερ Ράισμπρεκ επί τριετία και στη συνέχεια του Πέτερ Άικενς. Αναχώρησε για επίσκεψη στην Ιταλία, περνώντας από τη Φρανκφούρτη και τη Νυρεμβέργη. Όταν έμαθε για την επιτυχία του αδελφού του στο Κάσσελ, εγκατέλειψε το σχέδιό του να επισκεφθεί την Ιταλία και πήγε στο Κάσσελ για να τον συναντήσει. Εκεί οι δύο αδελφοί εργάστηκαν μαζί επί διετία με αξιοσημείωτη επιτυχία. Στη συνέχεια ο Κάρελ ταξίδεψε στο Άμστερνταμ. Το 1703 επέστρεψε στην Αμβέρσα, όπου έγινε "Δάσκαλος" στη Συντεχνία του Αγίου Λουκά το 1704.
Το 1723 καταγράφεται στις Βρυξέλλες και το 1726 στη Γάνδη. Σήμερα πιστεύεται ότι απεβίωσε στην Αμβέρσα, αν και ο Ντεκάμπ τον περιγράφει να αποθνήσκει στη Γάνδη το 1744.

Έργο

Ο Κάρελ Μπράιντελ είναι γνωστός ως ζωγράφος σκηνών μάχης και επιθέσεων ιππικού. Οι πίνακες αυτοί είναι μεγαλοφυώς στοιχειοθετημένοι και έχουν χρωματιστεί πνευματωδώς με τον τρόπο του Άνταμ Φρανς φαν ντερ Μέλεν, του κορυφαίου ζωγράφου σκηνών μάχης της Αμβέρσας κατά τον 17ο αιώνα. Φιλοτέχνησε, επίσης, μερικά τοπία και απόψεις του Ρήνου με την τεχνοτροπία του Γιαν Χρίφφιερ.
Ο Μπράιντελ εργάστηκε, επίσης, ως αντιγραφέας και το 1703 δημιούργησε αντίγραφα έργων του Χρίφφιερ και του Γιαν Μπρίγκελ του πρεσβύτερου για τον έμπορο έργων τέχνης Γιάκομπ ντε Φος στο Άμστερνταμ.
Αρκετά από τα κορυφαία μουσεία της Ευρώπης διαθέτουν έργα του Μπράιντελ.
Απογραφή πληθυσμού στο Τουρκμενιστάν (2012)

Η απογραφή πληθυσμού και στέγασης του Τουρκμενιστάν το 2012 (τουρκμενικά: Türkmenistanyň ilatynyň we ýaşaýyş jaý gorunyň 2012-nji ýyldaky uçdantutma ýazuwy‎) είναι η δεύτερη απογραφή πληθυσμού στο Τουρκμενιστάν, μετά την ανεξαρτησία της χώρας. Πραγματοποιήθηκε από τις 15 έως τις 26 Δεκεμβρίου του 2012. Στην απογραφή συμμετείχαν όλοι οι πολίτες του Τουρκμενιστάν, καθώς και οι υπήκοοι ξένων κρατών που διαμένουν στο έδαφος του Τουρκμενιστάν. Η προηγούμενη απογραφή διεξήχθη το 1995. Η διεξαγωγή της απογραφής προσέλκυσε 25 χιλιάδες άτομα. Η επεξεργασία των ληφθέντων πληροφοριών, η κατάρτιση των αποτελεσμάτων, η δημοσίευσή τους και η διάδοσή τους πραγματοποιήθηκε το 2013-14
Για πρώτη φορά στην ιστορία του Τουρκμενιστάν η απογραφή δεν παρείχε πληροφορίες μόνο για τον πληθυσμό, αλλά και για τον αριθμό των κατοικιών.
Ο υποστηρικτής της απογραφής ήταν η Κρατική Επιτροπή Στατιστικής του Τουρκμενιστάν. Τα αποτελέσματα της απογραφής θα συμπεριληφθούν στο Σύστημα Γεωγραφικών Πληροφοριών.
Η απογραφή πραγματοποιήθηκε σύμφωνα με την απόφαση του Οργανισμού Ηνωμένων Εθνών για τη διεξαγωγή απογραφής πληθυσμού και κατοικιών σε όλα τα κράτη μέλη τα έτη 2005-2014. 

Το χρονοδιάγραμμα της

Οι προετοιμασίες για την απογραφή ξεκίνησαν το 2008.
Η απόφαση του προέδρου του Τουρκμενιστάν Κουρμπανγκουλί Μπερντιμουχαμέντοφ έκανε γνωστό ότι είναι η απογραφή του πληθυσμού και κατοικιών του Τουρκμενιστάν θα πραγματοποιηθεί στις 15-26 Δεκεμβρίου 2012.
Από τις 23 έως τις 27 Αυγούστου 2010, πραγματοποιήθηκε η δοκιμαστική απογραφή του πληθυσμού.
Από τις 14 έως τις 24 Σεπτεμβρίου 2012, πραγματοποιήθηκε το πρώτο στάδιο της απογραφής σε 365 οικισμούς απομακρυσμένων περιοχών και επαρχιών ζωτικού κεφαλαίου, σε 28 ετράπ των επαρχιών της χώρας.
Από τις 15 έως τις 26 Δεκεμβρίου 2012 πραγματοποιήθηκε η κύρια φάση της απογραφής του πληθυσμού. Το ξεκίνημα συλλογής πληροφοριών για τον πληθυσμό έγινε στα μεσάνυχτα της 15ης Δεκεμβρίου 2012. Από τις 27 έως τις 30 Δεκεμβρίου 2012 διεξήχθη μια περίοδος παρακολούθησης, η οποία έπρεπε να αποκαλύψει τους υπολογισμούς διπλής καταμέτρησης.

Αποτελέσματα

Η δημοσίευση προκαταρκτικών αποτελεσμάτων (παρά το σχέδιο απογραφής για το 2013) στην περίοδο δεν έλαβε χώρα (το καλοκαίρι του 2013), συμπεριλαμβανομένου του Νοεμβρίου 2013
.

Θέσεις εργασίας

Η απογραφή αφορούσε τους υπαλλήλους των υπουργείων και των τμημάτων, τους εργαζόμενους των χιακιμλίκ, τους δασκάλους των σχολείων και των πανεπιστημίων, τους ιατρούς και τους ανώτερους σπουδαστές.

Αναμνηστικά νομίσματα και γραμματόσημα

Η Κεντρική Τράπεζα του Τουρκμενιστάν εξέδωσε δύο αναμνηστικά κέρματα για την απογραφή στις 20 Δεκεμβρίου 2012.
Βόισλαβ Κοστούνιτσα

Προσωπική ζωή και σπουδές

Γεννήθηκε στο Βελιγράδι στις 24 Μαρτίου 1944. Σπούδασε νομικά και έγινε δικηγόρος. Είναι παντρεμένος με τη δικηγόρο Ζόριτσα Ράντοβιτς.

Πολιτική σταδιοδρομία

Ίδρυσε, μαζί με το Ζόραν Τζίτζιτς το Δημοκρατικό Κόμμα (1989). Κατήγγειλε τους βομβαρδισμούς του ΝΑΤΟ στη Γιουγκοσλαβία, παρά την αντιπαλότητά του με το Μιλόσεβιτς. Στις 24 Σεπτεμβρίου του 2000 αναδείχθηκε νικητής των προεδρικών εκλογών και-ύστερα από κάποια καθυστέρηση, που οφείλεται στην αδυναμία του Σλόμπονταν Μιλόσεβιτς να αποδεχτεί το αποτέλεσμα των εκλογών -, ορκίστηκε στο ύπατο αξίωμα της Γιουγκοσλαβίας. Την ίδια χρονιά συμφώνησε να σχηματίσει κυβέρνηση με το Λαϊκό Σοσιαλιστικό Κόμμα του Μαυροβουνίου - αδελφό κόμμα του Σοσιαλιστικού Κόμματος Σερβίας του Μιλόσεβιτς-, επικεφαλής της οποίας τέθηκε ο Ζόραν Ζίζιτς. Στις 4 Μαρτίου '03 η Ομοσπονδιακή Δημοκρατία της Γιουγκοσλαβίας (ΟΔΓ) έπαψε να υφίσταται και αντικαταστάθηκε από την Ένωση Σερβίας και Μαυροβουνίου. Ο Κοστούνιτσα έχασε το αξίωμά του και πρόεδρος του νέου κράτους εκλέχτηκε ο μαυροβούνιος πολιτικός Σβέτοζαρ Μάροβιτς. Στις 3 Μαρτίου 2004 ο Κοστούνιτσα ανέλαβε τη θέση του Πρωθυπουργού της Δημοκρατίας της Σερβίας. Στις 15 Μαΐου 2007, έπειτα από κάποια κρίση στην κυβέρνηση συνασπισμού, ανέλαβε καθήκοντα πρωθυπουργού για δεύτερη θητεία. Διατήρησε την θέση του πρωθυπουργού μέχρι την 7η Ιουλίου του 2008, οπότε και τον διαδέχτηκε ο Μίρκο Τσβέτκοβιτς, στέλεχος του Δημοκρατικού Κόμματος του προέδρου της Σερβίας, Μπόρις Τάντιτς.
Ο Κοστούνιτσα απήγγειλε έναν συγκινητικό λόγο στις 21 Φεβρουαρίου του 2008, έπειτα από την ανακήρυξη της ανεξαρτησίας του Κοσσυφοπεδίου, στον οποίο τόνισε ότι η επαρχία ανήκει στη Σερβία και στο λαό και αυτό θα ισχύσει για πάντα. Στις 25 Φεβρουαρίου του 2008 ο πολιτικός προειδοποίησε τις ΗΠΑ να άρουν την αναγνώριση του Κοσσυφοπεδίου ως ανεξάρτητου κράτους και έκανε λόγο για "αστάθεια".
Ο πρωθυπουργός της Σερβίας υπέβαλε την παραίτησή του στις 8 Μαρτίου 2008 και ζήτησε τη διεξαγωγή νέων εκλογών, καθώς διαλύθηκε ο κυβερνών συνασπισμός του κόμματός του με το Δημοκρατικό Κόμμα, αναφορικά με θέματα της ΕΕ και της ανεξαρτησίας του Κοσόβου.
Τον διαδέχθηκε στην πρωθυπουργία ο Μίρκο Τσβέτκοβιτς.
Αστέρας Αμπελοκήπων Θεσσαλονίκης

Ο Α.Π.Ο. Αστέρας Αμπελοκήπων είναι ποδοσφαιρικός σύλλογος με έδρα τους Αμπελόκηπους του Δήμου Αμπελοκήπων - Μενεμένης στη Θεσσαλονίκη. Επίσημο έτος ίδρυσης του συλλόγου είναι το 1961 και έχει χρώματα το κόκκινο και το μαύρο. Αποτελεί μέλος της Ε.Π.Σ. Μακεδονίας. Υψηλότερη διάκριση του συλλόγου είναι οι συμμετοχές του στα πρωταθλήματα της Γ΄ Εθνικής και Δ΄ Εθνικής κατηγορίας. Έδρα του αποτελεί το Δημοτικό Γήπεδο Αμπελοκήπων.
Νέα Φιλαδέλφεια Θεσσαλονίκης

Γεωγραφία - Ιστορία

Η Νέα Φιλαδέλφεια βρίσκεται στα όρια του νομού Θεσσαλονίκης με το νομό Κιλκίς. Είναι κτισμένη στις δυτικές όχθες του Γαλλικού ποταμού και νοτιοανατολικά της λίμνης Πικρολίμνη. Απέχει 25 χλμ. Β.-ΒΔ. της Θεσσαλονίκης και 29 χλμ. Ν. από το Κιλκίς. Επί τουρκοκρατίας η περιοχή ήταν τσιφλίκι Τούρκου μπέη και το χωριό ονομαζόταν Νάρες. Μετά τους Βαλκανικούς πολέμους και την ανταλλαγή πληθυσμών, εγκαταστάθηκαν από το 1922 μέχρι το 1929 πρόσφυγες από τη Μικρά Ασία ενώ το 1927 έρχονται πρόσφυγες από την Ανατολική Ρωμυλία. Οι κάτοικοί του ασχολούνται με τη γεωργία και κτηνοτροφία. 
Στα νότια του χωριού και πίσω το άλσος του, σε φυσικό λόφο που είναι δίπλα στον Γαλλικό ποταμό έχει ανασκαφεί ιστορικός οικισμός σε τράπεζα που έχει κηρυχθεί από 1990 αρχαιολογικός χώρος. Τα ευρήματα δείχνουν κατοίκηση της περιοχής από την εποχή σιδήρου και μέχρι τουλάχιστον τα κλασικά ή τα πρώιμα ελληνιστικά χρόνια. 
Βορειοδυτικά και στις όχθες της Πικρολίμνης βρίσκονται ιαματικά λουτρά με κύριο χαρακτηριστικό τους τη μαύρη λάσπη (φυσικός αλατούχος πηλός) που υπάρχει στην κοίτη της. Υπάρχουν ομαδικές πισίνες και ατομικοί χώροι επάλειψης πηλού, ενώ στο υδροθεραπευτήριο λειτουργούν ατομικές μπανιέρες υδροθεραπείας. Στα λουτρά συνδυάζονται μέθοδοι πηλοθεραπείας και υδροθεραπείας.  

Διοικητικά

Ως οικισμός με την παλιά ονομασία Νάρες αναφέρεται το 1918 να προσαρτάται στην τότε κοινότητα Βερλάτζης. Το 1927 μετονομάστηκε σε Φιλαδελφιανά, διορθώθηκε το 1933 σε Φιλαδελφειανά και το 1967 μετονομάστηκε σε Νέα Φιλαδέλφεια. Σύμφωνα με το πρόγραμμα Καλλικράτης αποτελεί την τοπική κοινότητα Νέας Φιλαδελφείας που ανήκει στη δημοτική ενότητα Καλλιθέας του δήμου Ωραιοκάστρου και σύμφωνα με την απογραφή 2011 έχει πληθυσμό 923 κατοίκους.
Καμπ Σεζάρ

Το Καμπ Σεζάρ (αραβικά: كامب شيزار) είναι συνοικία της Αλεξάνδρειας στην Αίγυπτο. Σε αυτήν βρίσκεται ένα αρχαίο νεκροταφείο από την εποχή των Πτολεμαίων το οποίο χρονολογείται στον 3ο αιώνα π.Χ. Η συνοικία ονομάστηκε έτσι από τη λανθασμένη πεποίθηση πως στην περιοχή στρατοπέδευσε ο Ιούλιος Καίσαρας όταν βρισκόταν στην Αλεξάνδρεια, κατά την τελευταία πτολεμαϊκή περίοδο.  Ήταν παραδοσιακά μεγάλο κέντρο του Ελληνισμού στην Αλεξάνδρεια, όπου ζούσαν πολλοί Έλληνες Αιγυπτιώτες.
Ο Γυρισμός

Υπόθεση

Η Σάλι Μπέντερ (Τζέιν Φόντα) είναι σύζυγος ενός πεζοναύτη του Μπομπ Χάιντ (Μπρους Ντερν), ο οποίος πηγαίνει να πολεμήσει στο Βιετνάμ αφήνοντάς την μόνη. Μην έχοντας τι άλλο να κάνει, η Σάλι αποφασίζει να δουλέψει εθελοντικά στο νοσοκομείο των βετεράνων του Βιετνάμ, όπου ενημερώνεται για τη φρίκη που βιώνουν οι στρατιώτες στον πόλεμο και αναθεωρεί την αξία της ζωής. Στο νοσοκομείο η Σάλι συναντά τον Λουκ Μάρτιν (Τζον Βόιτ), έναν παλιό της συμμαθητή, ο οποίος τραυματίστηκε στο Βιετνάμ και έμεινε παράλυτος και καθηλωμένος σε αναπηρικό καροτσάκι. Η καθημερινή της επαφή με τον Λουκ κάνει τη Σάλι να τον ερωτευτεί κι όταν ο σύζυγός της γυρίσει από τον πόλεμο αλλαγμένος, η γυναίκα καλείται να πάρει σημαντικές αποφάσεις για τη ζωή της.

Εισπράξεις

Η ταινία είχε τεράστια εμπορική επιτυχία εφόσον με προϋπολογισμό 3 εκατομμυρίων δολαρίων, κατάφερε να κάνει εισπράξεις της τάξεως των 32 εκατομμυρίων δολαρίων.
Ντολμάς Αιτωλοακαρνανίας

Ιστορία

Η νησίδα διαδραμάτισε σημαντικό ρόλο στην πολιορκία του Μεσολογγίου το 1826. Ήταν οχυρωμένη και αποτελούσε τμήμα της άμυνας του Μεσολογγίου. Στις 28 Φεβρουαρίου 1826 πάνω στον Τολμά έγινε μάχη μεταξύ Ελλήνων και Οθωμανών. Ανάμεσα στους νεκρούς ήταν και ο οπλαρχηγός Γρηγόρης Λιακατάς. Ο Λιακατάς είχε οχυρωθεί στην νησίδα με 300 άντρες από το Αιτωλικό και 18 κανόνια προσπαθώντας να ανακόψει τον Οθωμανικό στρατό του Χουσεΐν και να εμποδίσει την πολιορκία του Αιτωλικού και του Μεσολογγίου.

Αξιοθέατα

Σήμερα στον Ντολμά υπάρχει εκκλησάκι αφιερωμένο στην Παναγία και μνημείο για του πεσόντες της μάχης του 1826. Το μνημείο αυτό επισκευάστηκε από τις φθορές τον Ιανουάριο του 2011. Έτυχε ξανά βανδαλισμών το Μάιο του 2011.
Ρενιέ ντε Γκράαφ

Βιογραφία

Σπούδασε ιατρική στην Ουτρέχτη και στο Λέιντεν και στη συνέχεια έκανε σπουδές ανατομίας για το πάγκρεας στη Γαλλία.
Επέστρεψε στη χώρα του το 1667 και εγκαταστάθηκε στο Ντελφτ, όπου πέθανε από άγνωστα αίτια, σε ηλικία μόλις 32 ετών, μετά τον πρόωρο θάνατο του γιου του.
Μελέτησε το ωάριο και περιέγραψε την ανατομία των όρχεων και τη λειτουργία των σαλπίγγων. Ήταν ο πρώτος γιατρός που περέγραψε το φαινόμενο της «γυναικείας εκσπερμάτωσης» και ανέφερε την ύπαρξη μιας ευαίσθητης περιοχής στο μπροστινό μέρος του αιδοίου (αργότερα ονομάστηκε σημείο G από τον Γερμανό γυναικολόγο Ernst Gräfenberg).
Αλφόνσο Φορντ

Στο κολλέγιο και το NBA

Ο Φορντ αγωνίστηκε στο κολλέγιο Mississippi Valley State University, με το οποίο έγινε ο πρώτος παίκτης όλων των εποχών στο NCAA που ολοκλήρωσε και τις 4 σεζόν με πάνω από 25 πόντους μέσο όρο  . Τελείωσε το κολλέγιο με 3.165 πόντους, ως 4ος σκόρερ όλων των εποχών, και επιλέχθηκε στο νούμερο 32 του ντραφτ από τους Φιλάδέλφια Σίξερς. Αγωνίστηκε σε 11 αγώνες στο ΝΒΑ με τους Philadelphia 76ers και τους SeattleSuperSonics και κατόπιν αγωνίστηκε στο CBA.

Στην Ευρώπη

Τη σεζόν 1995-1996 αγωνίστηκε στην ισπανική Πένιας Ουέσκα. Την σεζόν 1996-1997 αγωνίστηκε στην Ελλάδα με τη ομάδα του Παπάγου. Την επόμενη χρονιά αγωνίστηκε για λίγα παιχνίδια στη Τουρκία αφού τον Αύγουστο του 1997 (και ενώ είχε συμβόλαιο με την ομάδα του Παπάγου) διαγνώσθηκε για πρώτη φορά η ασθένεια του.Τη σεζόν 1998-1999 επέστρεψε στην Ελλάδα για να αγωνιστεί στο Σπόρτιγκ, έχοντας 22.4 πόντους, 6.5 ριμπάουντ και 2.1 ασίστ μέσο όρο. Οι πολύ καλές εμφανίσεις του του έδωσαν την ευκαιρία να αγωνιστεί στην ομάδα του Περιστερίου το 1999-2001 με το οποίο αγωνίστηκε και στην Ευρωλίγκα ενώ στην Ελλάδα οδήγησε το Περιστέρι στην 2η θέση στην κανονική περίοδο (πάνω από τον Ολυμπιακό), με τον ίδιο να έχει 23.7 πόντους μέσο όρο. Τη σεζόν 2000-2001 αναδείχθηκε πολυτιμότερος παίκτης στην Α1 και αποκτήθηκε από τον Ολυμπιακό με τον οποίο διακρίθηκε και στην Ευρωλίγκα. Ανακηρύχθηκε δυο φορές πρώτος σκόρερ της διοργάνωσης.  Ο Φορντ συνέχισε στην Ιταλία και τη Σιένα και μέτρησε 19.1 πόντους στο ιταλικό πρωτάθλημα και 17.9 πόντους στην Euroleague, ενώ η τελευταία ομάδα της καριέρας του ήταν η Σκαβολίνι με την οποία είχε 22.2 πόντους λίγο πριν η αρρώστια σταματήσει την ξέφρενη πορεία του μέσα στα παρκέ.

Η ασθένεια

Ο Φορντ έκλεισε την καριέρα του στη Σκαβολίνι λόγω προβλημάτων υγείας. Είχε διαγνωσθεί ότι έπασχε από λευχαιμία τον Αύγουστο του 1997, ωστόσο, μέχρι το 2004 (οπότε και ανακοίνωσε ότι πάσχει από την ασθένεια) κατάφερνε να νικά την ασθένειά του και να πρωταγωνιστεί χωρίς κανείς να γνωρίζει το πρόβλημά του. Έχασε τη ζωή του, σε ηλικία 33 ετών από τη λευχαιμία, στις 4 Σεπτεμβρίου του 2004, σε νοσοκομείο του Μέμφις, λιγότερο από 2 εβδομάδες από την ημέρα της ανακοίνωσης της απόσυρσης του λόγω του προβλήματος αυτού.

Κληρονομιά

Το 2004 η Ευρωλίγκα, προς τιμήν του Φορντ, ονόμασε το βραβείο του πρώτου σκόρερ "Βραβείο Αλφόνσο Φορντ". Ο Φορντ είναι πρώτος σκόρερ σε μέσο όρο (22.22) και σε πόντους ανά λεπτό (0.66), όλων των εποχών στην Ευρωλίγκα. Οι ομάδες του Παπάγου και του Περιστερίου έχουν αποσύρει το νούμερο 9 και το νούμερο 10 αντίστοιχα προς τιμήν του Φορντ.
Κριστόφ Ντελμότ

Βιογραφία

Ξεκίνησε την καριέρα του από την Λανς στη διάρκεια της σεζόν 91-92, όπου πέτυχε 2 τέρματα σε 14 αναμετρήσεις.
Έπειτα από δύο συνολικά σεζόν στην ΡΚ Λανς, αγωνίστηκε διαδοχικά στις ΚΣ Σεντάν-Αρδέννες κι έπειτα στην ΑΣ Κάννες.
Επέστρεψε στην Λανς για δύο χρόνια προτού μεταγραφεί στην Ολιμπίκ Λυών, στην οποία παρέμεινε για 7 σεζόν. Με τον σύλλογο της περιοχής του Ροδανού κατέκτησε μεταξύ άλλων τρεις τίτλους πρωταθλητή Γαλλίας και είχε την ευκαιρία να αγωνιστεί στο Τσάμπιονς Λιγκ.
Με το πέρας της σεζόν 2003-2004 και έπειτα από συνεχόμενους τραυματισμούς, μεταξύ των οποίων ένα κάταγμα στο σφυρό απέναντι στην ΟΖΚ Νις που θα τον υποχρεώσει να αποχωρίσει από τον αγώνα, αυτός που ήταν γνωστός με το προσωνύμιο Toph' Delmotte αποχώρησε με προορισμό την Σταντ ντε Ρενς, ομάδα της Β΄ Κατηγορίας, όπου αγωνίστηκε στην θέση του αμυντικού.
Το 2006, ο Κριστόφ Ντελμότ τελικώς επέστρεψε στην Λυών, ώστε να ολοκληρώσει την αγωνιστική του καριέρα στην ερασιτεχνική ομάδα της ΑΣ Σαιν-Πριέστ.
Ο Ντελμότ ήταν γνωστός για τις πολύ καλές του τοποθετήσεις (χάρη στις οποίες θα πετύχει το νικητήριο τέρμα στην νίκη στο 90ό λεπτό του Ντέρμπι Ολιμπίκ Λυών-ΑΣ Σαιντ-Ετιέν στις 21 Δεκεμβρίου 2000), την επιβλητική σωματοδομή του (1,88 μέτρα ύψος για 88 κιλά), και την ταχύτητά του.
Στη συνέχεια, πέρασε τα απαραίτητα διπλώματα προπονητικής και ανέλαβε την τεχνική ηγεσία της ΡΚ Λανς στις 27 Μαΐου 2008, μαζί με τον Ζαν-Γκι Βαλέμ. Δύο χρόνια αργότερα, ανέλαβε τον ρόλο του σκάουτερ των αντιπάλων της ΡΚ Λανς.
Στις 18 Ιουλίου 2011, ο Ντελμότ επέστρεψε στην Λυών αναλαμβάνοντας την τεχνική ηγεσία της ηλικιακής κατηγορίας U-19 της Ολιμπίκ Λυών.